Danski þjóðarflokkurinn hefur lagt fram frumvarp sem myndi banna lífstíðardæmdum föngum að stofna til ástarsambanda við fólk utan veggja fangelsisins. Meðal þeirra sem mæla með slíkri lagasetningu er ung kona sem átti í sambandi við Peter Madsen þegar hún var sautján ára. Madsen sat þá í gæsluvarðhaldi fyrir morðið á blaðakonunni Kim Wall.
Verði frumvarp þjóðaflokksins danska að lögum mega fangar með lífstíðardóma einungis vera í sambandi við nánustu fjölskyldu og vini, engir aðrir mega koma í heimsókn á meðan á afplánun stendur og föngunum verði ekki heimilt að gifta sig á meðan þeir sitja inni.
Ein af þeim sem styðja frumvarpið er Cammilla nokkur Kürstein. Hún var sautján ára þegar hún hóf ástarsamband við Peter Madsen, sem þá sat í gæsluvarðhaldi grunaður um morðið á sænsku blaðakonunni Kim Wall. Morð sem hann hlaut síðar lífstíðardóm fyrir. Cammilla Kürstein átti í sambandi við Madsen í tvö ár þrátt fyrir þrálát mótmæli fjölskyldu hennar og vina.
Þetta er í annað sinn sem Danski þjóðarflokkurinn reynir að leggja fram frumvarp af þessu tagi.
Árið 2019 höfðu þau ekki erindi sem erfiði, en eygja von núna þegar Jafnaðarmannaflokkurinn er í ríkisstjórn. Jeppe Bruus, þingmaður Jafnaðarmanna, sagði flokkinn styðja hugmyndina, en sagðist vilja sjá nánari útfærslu á því hvernig hún kæmist til framkvæmdar.
Síðast drógu Jafnaðarmenn stuðning sinn til baka eftir viðvaranir fagfólks. Þá, líkt og nú, varaði félag fangavarða við lögleiðingu bannsins. Þau höfðu áhyggjur af því að væri það fest í lög að fangar mættu ekki stofna til ástarsambanda myndi það auka líkur á ofbeldi, sjálfsskaða og jafnvel sjálfsvígum meðal fanga.
Danski þjóðarflokkurinn hefur lagt fram frumvarp þar sem lífstíðardæmdum föngum er bannað að stofna til ástarsambanda á meðan þeir afplána dóma sína. Samtökum fangavarða líst illa á tillöguna og segja hana geta aukið á vanlíðan fanga. 